open-index/open-wikipedia-markdown huggingface dataset:
Tosa (Kōchi)

**Tosa** () on Japanin kaupunki Shikokun saarella Kōchin prefektuurissa. Se sijaitsee prefektuurin keskiosassa Tyynenmeren Tosanlahden rannikolla Kōchin kaupungin lounaispuolella. Kaupungin itärajalla laskee mereen Niyodojoki. Vuoristo jakaa kaupungin kahteen alueeseen: pohjoisosan tasangolla sijaitsee Takaokan alue, etelässä Tyynenmeren rannikolla Niin ja Usan kaupunginosat. Tosaan kuuluu myös osa Uranouchinlahdesta ja Yokonamin niemimaan kärki, joka on liitetty kaupunkiin sillalla. Kaupungissa on 27&nbsp;037 asukasta (lokakuussa 2019) ja sen pinta-ala on 91,50 neliökilometriä.

Tosan kaupungin juuret ovat vuoden 1958 kuntaliitoksessa, jossa liitettiin yhteen Takaokan ja Usan maaseutukaupungit sekä Niin kyläkunta. Liitoksessa perustettiin uusi Takaokan maaseutukaupunki, jolle myönnettiin kuitenkin jo seuraavana vuonna kaupunkioikeudet. Samalla se muutti nimensä Tosaksi. Merkittäviä elinkeinoja ovat maanviljely, joka tuottaa esimerkiksi riisiä, sitrushedelmiä, röyhyvihvilää ja kasviksia, boniitin kalastus ja siitä tehdyn *[[katsuobushi]]n* valmistus. Japaninpaperin valmistus on tärkeä perinteisen käsityöteollisuuden ala.

Tosassa sijaitsee kaksi Shikokun pyhiinvaellusreitin temppeliä,  Kiyotaki-ji (temppeli nro. 35) Takaokan alueella ja Shōryū-ji (temppeli nro. 36) Usan alueella Yokonamin niemimaalla.   

## Kuvia

Tiedosto:新居緑地公園と土佐市新居地区の風景.jpg|Kasvihuoneita Niin alueella
Tiedosto:Iozan Kiyotakiji 03.JPG|Kiyotaki-jin temppeli
Tiedosto:Shoryuji 01.JPG|Shōryū-jin temppeli
Tiedosto:ザトウクジラの親子 - panoramio.jpg|Tosan ryhävalaspatsas


## Lähteet

## Aiheesta muualla

* Kaupungin internetsivut
Vinokaspulkkosienet

**Vinokaspulkkosienet** (*Tapinella*) on Tapinellaceae-heimoon kuuluva sienisuku, johon sisältyy kaksi syötäväksi kelpaamatonta lajia, jotka ovat samettijalka (*Tapinella atrotomentosa*) ja vinokaspulkkosieni (*Tapinella panuoides*). Molemmat lajit ovat Suomessa elinvoimaisia. Suvun kuvasi tieteelle ensimmäistä kertaa ranskalainen sienitieteilijä Jean-Edouard Gilbert.

## Lähteet
* Suomen Lajitietokeskus: Vinokaspulkkosienet – ''Tapinella''
Pekka Nevalainen (historiantutkija)

**Väinö Pekka Nevalainen** (7. lokakuuta 1959 Nurmes – 3. joulukuuta 2021 Joensuu) oli suomalainen historiantutkija ja Itä-Suomen yliopiston Suomen historian dosentti. Hän väitteli tohtoriksi 1990 Joensuun yliopistossa. Nevalainen tutki Inkerinmaan suomalaisten historiaa Inkerissä, Itä-Karjalan historiaa sekä Venäjältä Suomeen tulleiden pakolaisten vaiheita.

Nurmeksen Salmenkylässä syntynyt Pekka Nevalainen pääsi ylioppilaaksi 1979 Nurmeksen lukiosta ja hän aloitti opinnot Joensuun korkeakoulun historian laitoksella vuonna 1980. Hänen 1990 valmistunut väitöskirjansa *Inkeriläinen siirtoväki Suomessa 1940-luvulla* käsitteli vuosina 1943–1944 Inkeristä Suomeen kuljetettujen yli 63&nbsp;000 inkeriläisen vaiheita. Pekka Nevalaisen ja professori Hannes Sihvon toimittama *Inkeri: historia, kansa, kulttuuri* (SKS 1991) valittiin vuoden 1991 tietokirjaksi ja kirja sai lisäksi Tieto-Finlandian kunniamaininnan ja Lauri Jäntin Säätiön palkinnon. Nevalaisen, Hannes Sihvon ja professori Heikki Kirkisen toimittama *Karjalan kansan historia* (WSOY 1994) puolestaan sai valtion tiedonjulkistamispalkinnon vuonna 1995. Nevalaisen kirja *Viskoi kuin Luoja kerjäläistä. Venäjän pakolaiset Suomessa 1918–1939* (SKS 1999) sai Historian Ystäväin Liiton kunniamaininnan vuonna 1999.

## Teoksia
* 
* 
* 
* 
* 
* 
* 
* 

## Lähteet
Savannakhet

**Savannakhet**  on samannimisen provinssin pääkaupunki Laosissa. Vuoden 2015 väestönlaskennassa siellä oli 91&nbsp;684 asukasta, mikä tekee siitä Laosin toiseksi suurimman kaupungin. Vuodesta 2005 kaupungin virallinen nimi on ollut sama kuin piirikunnan, Kaysone Phomvihane, entisen pääministerin kunniaksi. Kirjallisuudessa käytetään yleisesti vanhaa nimeä Savannakhet.

Kaupunki sijaitsee Mekong-joen rannalla.

Savannakhetin lentoasemalta on säännöllistä kotimaan liikennettä Vientianeen.

## Lähteet

## Aiheesta muualla
Kurarukkaset

**Kurarukkaset** (myös **kurakintaat**) ovat vedenpitävät käsineet, jotka puetaan usein ulkoiluhansikkaiden päälle. Kurakintaissa ei ole erillisiä koloja muille sormille kuin peukalolle. Kurakintaita käytetään paljon lasten vaatetuksen osana esimerkiksi päiväkodeissa.

## Katso myös
* Kurahousut
Dance Monkey

**Dance Monkey** on australialaisen laulaja-lauluntekijä Tones and I:n kappale, joka julkaistiin 10. toukokuuta 2019. Se julkaistiin toisena singlenä hänen ensimmäiseltä EP-levyltään *[[The Kids Are Coming]]*. Kappale nousi ensimmäiselle sijalle yli 25 maan singlelistoilla.

## Listasijoitukset

## Lähteet
Joaquín Achúcarro

**Joaquín Achúcarro** (s. 1932 Bilbao) on espanjalainen pianisti.

Achúcarro opiskeli Madridissa, Pariisissa, Wienissä ja Salzburgissa. Hän voitti vuonna 1959 kansainvälisen pianokilpailun Liverpoolissa ja debytoi tämän jälkeen Lontoon sinfoniaorkesterin kanssa. Uransa aikana Achúcarro on pitänyt resitaaleja kuudessakymmenessä maassa ja soittanut yli kahdensadan orkesterin kanssa 342:n eri kapellimestarin johdolla. Näihin ovat kuuluneet Claudio Abbado, Adrian Boult, Riccardo Chailly, Zubin Mehta, Yehudi Menuhin, Seiji Ozawa ja Simon Rattle.

Achúcarro pääsi vuonna 1989 pianonsoiton Joel Estes Tate -professoriksi Texasin Southern Methodist Universityyn. Hän on toiminut professorina myös Accademia Musicale Chigianan kansainvälisillä kesäkursseilla Sienassa. Hän on saanut Espanjan korkeimpia taiteellisten alojen tunnustuksia, kuten Premio Nacional de Músican, Medalla de Oro al mérito en las Bellas Artesin ja Orden del Mérito Civilin suurristin. Vuonna 2000 hänet nimitettiin Unescon rauhantaiteilijaksi.

## Lähteet
Juupajärvi

**Juupajärvi** on keskikokoinen järvi Juupakylässä Seinäjoella, Etelä-Pohjanmaan maakunnassa. Juupajärvi kuuluu Kyrönjoen vesistöalueeseen.

## Lähteet
Zamboanga

**Zamboanga** on satamakaupunki Filippiineillä. Vuonna 2015 kaupungissa oli noin 862&nbsp;000 asukasta.

## Maantiede
Zamboanga sijaitsee Filippiinien toiseksi suurimmalla saarella Mindanaolla. Se kattaa Zamboangan niemimaan eteläkärjen. Kaupunki sijaitsee Zamboangan niemimaan eteläkärjessä. Niemimaasta länteen on Sulunmeri, itään Morolahti ja etelään Basilaninsalmi ja Celebesinmeri. Matkaa Filippiinien pääkaupunkiin Manilaan on noin 940 km, maan toiseksi suurin kaupunki Cebu on 500 kilometrin päässä.  

Zamboangan katedraali valmistui vuonna 1999. Se on Filippiinien modernein katedraalirakennus, ja sinne mahtuu 1600–2000 kävijää.

Zamboanga sijaitsee ilmastoltaan Filippiinien kuumimmassa osassa. Keskimääräinen päivän ylin lämpötila on 33 astetta. eniten sataa heinäkuusta lokakuuhun kestävän sadekauden aikana.

## Historia
Zamboangan historia on värikäs. Siellä käytiin vaihtokauppaa kiinalaisten, malaijien, ja paikallisten välillä jo 1200- ja 1300-luvuilla. Espanjalaiset perustivat sinne lähetysaseman vuonna 1569. Vuonna 1635 jesuiitat perustivat Pilarin linnoituksen, ja vaihtoivat kaupungin nimen Samboanganista Zamboangaksi. Tätä pidetään nykyisen kaupungin perustamispäivänä. Espanjan–Yhdysvaltain sodan jälkeen amerikkalaiset ottivat vallan alueella.

## Talous
Zamboangan niemimaalla maatalous ja kalastus ovat tärkeimpiä työllistäjiä. Se on Filippiinien tärkeintä kalatuotteiden ja merilevän tuotantoaluetta. Siellä tuotetaan myös kookospähkinöitä ja mangoja sekä eräitä kaivannaisia. Niemimaan tuotantoteollisuus on keskittynyt Zamboangan kaupunkiin, ja koostuu tyypillisesti pienistä ja keskisuurista yrityksistä.

Zamboangaa kutsutaan Filippiinien sardiinipääkaupungiksi. Sardiiniteollisuus työllistää suoraan 35&nbsp;000 henkeä ja välillisesti 80&nbsp;000 muuta.

## Liikenne
Zamboangan lentokenttä valmistui vuonna 1945, ja yhdysvaltalaiset ovat osallistuneet sen kehittämiseen. Sinne lennetään päivittäin Manilasta ja Cebusta. Kaupunkiin on myös lauttaliikennettä Manilasta että Sandakanista Malesian puolelta. Muita lauttamatkojen kohteita ovat. Jolo (Sulu), Bongao (Tawi-Tawi) ja Isabela (Basilan).

Zamboangan pääsatamaan mahtuu kerrallaan 20 alusta. Kaikkiaan kaupungin alueella on 19 eri kokoista satamaa tai telakkaa. Siellä voidaan kläsitellä sekä isoja että pieniä kontteja. Vuonna 2002 satamaa käytti 5,57 miljoonaa matkustajaa. 

Vuonna 2015 valmistui uusi bussiterminaali noin 6,5 km keskustan itäpuolelle.

## Väestö
Zamboangan väkiluku on kasvanut nopeasti 2000-luvulla: vuonna 2000 asukkaita oli 602&nbsp;000, vuonna 2010 jo 807&nbsp;000.

Zamboangassa toimii kolme julkisin varoin rahoitettua korkeakoulua: Western Mindanao State University, Zamboanga City State Polytechnic College ja Zamboanga State College of Marine Sciences and Technology.

## Lähteet

## Aiheesta muualla
Chisum

**Chisum** on Andrew V. McLaglenin ohjaama yhdysvaltalainen lännenelokuva vuodelta 1970. Elokuvan pääosissa esiintyvät John Wayne, Forrest Tucker, Ben Johnson, Christopher George, Glenn Corbett ja Geoffrey Deuel. Elokuva perustuu Andrew J. Fenadyn novelliin *Chisum and the Lincoln County Cattle War*. Fenady on laatinut myös elokuvan käsikirjoituksen.

*Chisum* oli ilmestyessään 98. katsotuin elokuva Suomessa. Se sai elokuvateattereissa 4218 katsojaa.

## Juoni
*Chisum* perustuu löyhästi historiallisiin tositapahtumiin. Se kertoo ns. Lincolnin piirikunnan sodasta vuoden 1878 New Mexicossa. Kahakkaan osallistuivat kuuluisat Villin lännen henkilöt John Chisum, Pat Garrett ja Billy the Kid. Ankara mutta isällinen karjaparoni John Chisum (John Wayne) puolustaa oikeuksiaan roistomaista kiinteistökeinottelijaa Lawrence Murphya (Forrest Tucker) vastaan, joka havittelee hänen maitaan. Chisum joutuu vastakkain myös pahamaineisen lainsuojattoman Billy the Kidin (Geoffrey Deuel) kanssa. Chisum lyöttäytyy yhteen Henry Tunstallin (Patric Knowles) ja Pat Garrettin (Glenn Corbett) kanssa. Murphy puolestaan palkkaa joukon lainsuojattomia sekä palkkionmetsästäjä Dan Nodeenin (Christopher George). Monien vaiheiden ja lopun verisen välienselvittelyn jälkeen laki ja järjestys pääsevät voitolle, ja Garrettista tulee Lincolnin uusi sheriffi.

## Arvostelut
Yhdysvaltain presidentti Richard Nixon kommentoi elokuvaa poliittisessa kontekstissa 3. elokuuta 1970 Denverissä, Coloradossa pitämässään lehdistötilaisuudessa. Nixon kehui *Chisumin* olevan "erittäin hyvä lännenelokuva... paljon parempi kuin keskiverto westernit".

Vuoden 1984 Katso!-lehdessä *Chisum* sai kolme tähteä viidestä, ja kriitikko totesi sen olevan "kahden mahtimiehen keskeisestä karjasodasta sujuvasti kertova länkkäri".

Elokuvakriitikko Pertti Avola toteaa lännenelokuvan historiaa käsittelevässä teoksessaan, että *Chisum* on mahtipontinen ja taantumuksellinen western, mutta silti varsin kiinnostava. Avolan mukaan *Chisum* on "viimeisiä esimerkkejä ajalta, jolloin westerneissä vielä yritettiin uskoa vanhoihin ihanteisiin ja amerikkalaiseen unelmaan". Avola kritisoi sitä, että vaikka elokuvan tapahtumat ovat historiallisesti tosia, ne esitetään pahasti muunneltuina. "Elokuva viittaa kintaalla historian käsitykselle John Chisumista. Todellinen Chisum oli häikäilemätön suurmaanomistaja, joka hoiti väkivalloin tieltään kaikki hänen maitaan ja valtaansa uhkaavat", Avola kirjoittaa. Waynen esittämänä Chisumista sen sijaan tulee "ihannoitu patriarkka".

## Lähteet

## Aiheesta muualla
*
Pohjois-Korean kansalliskirjasto

**Pohjois-Korean kansalliskirjasto**, viralliselta nimeltään *Suuri kansan opintopalatsi* (oppimistalo) (, ) on Pohjois-Korean pääkaupungissa Pjongjangissa toimiva kansalliskirjasto ja oppimiskeskus.  Kirjaston johtajana toimii kuraattori Choi Heui Jung. 

## Lähteet

 
## Aiheesta muualla

* Grand People's Study House. Library in Pyongyang   (lonelyplanet.com)
*360 asteen näkymä kirjastopalatsin aulaan (dprk360.com)
Samsung Galaxy S4 Zoom

**Samsung Galaxy S4 Zoom** on Samsung Electronicsin kesäkuussa 2013 esittelemä ja heinäkuussa julkaisema älypuhelin. Se on puhelimen ja kompaktikameran hybridi. Ominaisuuksiltaan se muistuttaa Samsung Galaxy S4 Miniä. Samsung Galaxy S4 Zoomin kameran tarkkuus on 16 megapikseliä ja siinä on 10-kertainen optinen zoom. Puhelimessa on keskusmuistia kaksi gigatavua ja sisäistä tallennustilaa kahdeksan gigatavua. Tallennustila on laajennettavissa enintään 64 gigatavun microSD-kortilla. Puhelimessa on 4,3 tuuman näyttö ja kaksiydinprosessori. Etukameran tarkkuus on 1,9 megapikseliä. Akun kapasiteetti on 2&nbsp;330 milliampeerituntia. Laitteessa on Android 4.2 Jelly Bean -käyttöjärjestelmä, joka on päivitettävissä 4.4.2 KitKat -versioon.

## Lähteet
Fuck the Police

**Fuck the Police** on suomalainen komedia-lyhytelokuva, jonka on ohjannut Jesse Jokela. Elokuvan käsikirjoittajat ja pääosien esittäjät ovat Justimusfilmsin jäsenet: Sami Harmaala, Joose Kääriäinen ja Juho Nummela. Muita rooleja esittää muun muassa Heikki Silvennoinen, Pirjo Heikkilä, Joonas Nordman ja Niina Lahtinen.

## Näyttelijät

## Aiheesta muualla
*
Nobutake Kondō

**Nobutake Kondō** (25. syyskuuta 1886 Osakan prefektuuri, Japani – 19. helmikuuta 1953) oli japanilainen amiraali, joka toimi komentajana toisen maailmansodan aikana.

Kondō valmistui keisarillisesta laivastoakatemiasta vuonna 1907 ja laivaston esikuntakoulusta vuonna 1919. Hän opiskeli 1920-luvun alussa muutaman vuoden Saksassa ja häntä pidettiin myöhemmin mielipiteiltään saksalaismielisenä ja brittiläisvastaisena. Vuosina 1924–1926 
Kondō oli kruununprinssi Hirohiton adjutanttina ja sen jälkeen pääasiassa esikunta- ja opetustehtävissä. Lisäksi hän oli vuosina 1929–1930 risteilijä *[[Kako (1925)|Kakon]]* ja 1932–1933 taistelulaiva *[[Kongō (1912)|Kongōn]]* päällikkönä. Hänet ylennettiin 1933 kontra-amiraaliksi ja 1937 vara-amiraaliksi. Kondō oli 1938–1939 Japanin 5. laivaston komentajana, 1939–1941 laivaston pääesikunnan apulaispäällikkönä ja syyskuusta 1941 alkaen 2. laivaston komentajana, missä tehtävässä hän jatkoi Tyynenmeren sodan puhjettua. Hän oli Isoroku Yamamoton tavoin sitä mieltä, että Japanin ei pitäisi ryhtyä sotaan Yhdysvaltoja vastaan.

Kondōn laivasto tuki Malaijan valtausta joulukuussa 1941. Hänen lentokoneensa upottivat 10. joulukuuta 1941 brittien sotalaivat *[[HMS Prince of Wales (53)|Prince of Walesin]]* ja *[[HMS Repulse (1916)|Repulsen]]*. Hän osallistui keväällä 1942 Chūichi Nagumon komentamaan hyökkäykseen Intian valtamerelle. Kondō osallistui kesäkuun 1942 alussa tappiolliseen Midwayn taisteluun, jossa hänen oli tarkoitus suojata maihinnousua Midwaylle. Hän piti itse operaatiota varomattomasti suunniteltuna. Elokuussa 1942 hän johti Japanin ensimmäistä vastahyökkäystä Guadalcanalilla ja osallistui Itäisten Salomonsaarten taisteluun. Lokakuussa 1942 hän kohtasi uudelleen Thomas C. Kinkaidin yhdysvaltalaisen laivaston Santa Cruzin saarten taistelussa. Kondō johti japanilaisten hyökkäystä marraskuussa 1942 Guadalcanalin meritaistelussa, jossa hän menetti lippulaivansa *[[Kirishima (1913)|Kirishiman]]* ja joutui perääntymään, mikä osaltaan ratkaisi kamppailun Guadalcanalin saaresta Yhdysvaltain hyväksi.

Kondō ylennettiin huhtikuussa 1943 amiraaliksi ja hänet nimitettiin elokuussa ylimmän sotaneuvoston jäseneksi. Hän oli joulukuusta 1943 toukokuuhun 1945 Japanin Kiinan-alueen laivaston komentajana ja sen jälkeen taas sotaneuvostossa. Hän jätti palveluksen sodan päätyttyä syyskuussa 1945. Sodan jälkeen 
Kondō toimi liike-elämässä.

## Lähteet

## Aiheesta muualla
Boris Jeltsinin presidentin kirjasto

**Boris Jeltsinin presidentin kirjasto** (, ) on Pietarissa, arvostetulla paikalla perustuslakituomioistuimen naapurissa toimiva tieteellinen kirjasto, joka on yksi Venäjän valtakunnallisista kansalliskirjastoista. Kirjasto välittää ainoastaan digitaalista aineistoa, joten kävijät eivät pääse tarkastelemaan alkuperäislähteitä niiden alkuperäisessä asussaan.

Presidentti Boris Jeltsinille omistettu kirjasto avattiin toukokuussa 2009. Marraskuussa 2019 kirjaston johtaja on Ilja Bykovnikov ().

Brittiläisissä tiedotusvälineissä uutisoitiin loppuvuodesta 2014 Venäjän valtion pyrkivän luomaan Jeltsinin kirjaston välityksellä vaihtoehtoista esitystä Wikipedian esittämällä "epäluotettavalle" kuvalle Venäjästä. On paikallaan huomata, että tässä vaiheessa Venäjän tiedonvälitys oli jo Venäjän Ukrainaan kohdistamien sotatoimien, kuten loppuvuodesta 2019 yhä jatkuvan Krimin miehityksen ja Itä-Ukrainan sodan aikaisen, lainsäädännöllä asetetun sensuurin piirissä. 
   
## Lähteet

   
## Aiheesta muualla

* Kirjastonhoitajan palkka ja muita hajahuomioita kirjastoista Venäjällä (Minna M., 19.10.2011) (Laurea-kirjasto)
*
Kondo

**Kondo** tai **Kondō** voi tarkoittaa ainakin seuraavia:

*Kondo-ilmiö, sähkömagneettinen ilmiö

## Kondō sukunimenä
*Ami Kondō (s. 1995), japanilainen judoka ja olympiamitalisti
*Daigorō Kondō (1907–1991), japanilainen jalkapalloilija
*Kondō Isami (1834–1868), japanilainen samurai, Shinsengumi-joukkojen päällikkö
*Jun Kondō (1930–2022), japanilainen fyysikko, Kondo-ilmiön löytäjä
*Kōji Kondō (s. 1961), japanilainen videopelisäveltäjä
*Kōji Kondō (1972–2003), japanilainen jalkapalloilija
*Marie Kondō (s. 1984), japanilainen kirjailija, KonMari-menetelmän kehittäjä
*Masako Kondo (s. 1941), japanilainen lentopalloilija ja olympiavoittaja
*Naoya Kondō (s. 1983), japanilainen jalkapalloilija
*Nobuko Kondō (s. 1956), japanilainen jalkapalloilija
*Nobutake Kondō (1886–1953), japanilainen amiraali
*Yoshifumi Kondō (1950–1998), japanilainen animaattori ja ohjaaja
*Nana Mizuki, synt. Kondō (s. 1980), japanilainen laulaja-lauluntekijä ja ääninäyttelijä.
Balram Das Tandon

**Balram Das Tandon** (1. marraskuuta 1927 – 14. elokuuta 2018 ) oli intialainen poliitikko, joka toimi Punjabin osavaltion lainsäätäjänä kuuden kauden ajan, Punjabin varapääministerinä hän toimi vuosina 1969–1970. Viimeisenä poliittisena virkanaan hän toimi Chhattisgarhin kuvernöörinä 2014–2018. 

Tandon oli toiminut Rashtriya Swayamsevak Sangh -järjestön jäsenenä ennen Intian jakoa. 1950-luvun alussa hän vaikutti Intian kansanpuoluetta edeltäneessä Bharatiya Jana Sangh -puolueessa. Tuolloin hän vaikutti Amritsarin kaupungin paikallis- ja Punjabin osavaltiopolitiikassa, kunnes seuraavalla vuosikymmenellä hän toimi Punjabin lainsäätäjänä vuosina 1962–1969. Indira Gandhin julistettua kansallisen hätätilan Tandon pidätettiin ja hän oli vankilassa vuosina 1975–1977. 1990-luvun lopulla Tandon johti Intian kansanpuolueen Punjabin yksikköä.

Tandonin poika Sanjay Tandon on toiminut Intian kansanpuolueen johtajana Chandigarhin kaupungissa.
## Lähteet
Jón Nordal

**Jón Nordal** (6. maaliskuuta 1926 – 5. joulukuuta 2024) oli islantilainen säveltäjä ja pianisti. Hän opiskeli Reykjavíkissa, Zürichissä, Kööpenhaminassa, Pariisissa, Roomassa ja Darmstadtissa.

Jónin varhaisessa tuotannossa Paul Hindemithin tyyli vaikutti esimerkiksi teokseen *Konsertto orkesterille* (1949). Hän omaksui vaikutteita myös muiden muassa Theodor Adornolta, Anton Weberniltä ja Darmstadtin koulukunnan jäseniltä. Viimeksi mainitun vaikutus tulee esiin orkesteriteoksessa *Brotospril* (1962). Jónin muiden teosten joukossa on Mstislav Rostropovitšin tilaama *Choralis* (orkesterille, 1982). 

Jón Nordal toimi vuosina 1957–1992 Reykjavíkin musiikkikorkeakoulun johdossa.

Johannes Gustavssonin johtama Islannin sinfoniaorkesteri julkaisi vuonna 2016 Ondinella levytyksen Jónin orkesteriteoksista, joihin kuului *Choralis*.

## Lähteet
Muslim Rashtriya Manch

**Muslim Rashtriya Manch** (lyh. **MRM**) on Intiassa vaikuttava islamilainen nationalistijärjestö, jolla on yhteyksiä hindunationalistiseen Rashtriya Swayamsevak Sangh -vapaaehtoisjärjestöön. Järjestön perusti vuonna 2002 RSS-aktivisti K. S. Sudarshan, joka halusi saada muslimeita RSS:n tavoitteiden taakse. 

MRM on tukenut hindunationalistien tavoitteita Ayodhyan temppelikiistan osalta väittämällä, että moskeija, joka on rakennettu edeltäneen hindutemppelin paikalle on epäpuhdas. Järjestö on myös kannustanut muslimeita joogaamaan, koska heidän mukaansa joogalla ei ole mitään tekemistä uskonnon kanssa. Järjestön ensimmäinen allekirjoitusten keräyskampanja käsitteli lehmänteurastamisen kieltämistä, vuonna 2012 järjestö etsi allekirjoittajia poistaakseen Jammu ja Kashmirin autonomian. MRM:n mukaan 700&nbsp;000 muslimia allekirjoitti aloitteen. 

Politiikan osalta järjestö on pyrkinyt saamaan muslimeita äänestämään Intian kansanpuoluetta (BJP). Jammun ja Kashmirin sekä Jharkhandin osavaltiovaaleissa puolue keräsi kannatusta kansanpuolueelle muslimivaltaisilla alueilla. RSS:n hindunationalistit ovat pyrkineet lisäämään BJP:n suosiota muslimien keskuudessa, nostamalla esille kuinka pääministeri Narendra Modi kielsi muslimien harjoittamat, kolminkertainen talaq nimellä tunnetut, laittomat avioerot. MRM on toiminut yhdessä RSS:n kanssa jakamassa talaqin vastaista viestiä.

Vuonna 2017 MRM järjesti 12&nbsp;000 kilometrin mittaisen vaelluksen (*yatra*), jonka aikana jäsenet aikoivat valistaa muslimeita Koraanista. Marssin tarkoituksena oli valistaa muslimeita, yhteisön näkemyksestä, jonka mukaan Koraani kieltää muiden uskontojen tuntemuksien loukkaamisen. Tämän vuoksi hinduille pyhiä lehmiä ei tule teurastaa. Järjestö perustelee kantaansa myös hadith-tekstistä peräisin olevalla väitteellä, että naudanliha tuo sairautta ja maito parantaa. Vuonna 2019 järjestö juhlisti Intian itsenäisyyspäivää yli tuhannessa madrasassa ja 500 *dargah*-pyhäkössä. Tilaisuuteen osallistuneita vannotettiin, että he eivät koskaan aloittaisi mellakoita uskonnollisten jakolinjojen vuoksi. Järjestö on kannattanut useita Intian kansanpuolueen pyrkimyksiä, mukaan lukien lakia, jonka myötä Intian kansalaisuus voitaisiin myöntää vain hindulaisille maahanmuuttajille.

Vuonna 2019 noin 5000 järjestön jäsentä liittyi Intian kongressipuolueeseen petyttyään siihen miten RSS ja BJP eivät ottaneet heidän toiveitaan huomioon. 

## Lähteet
Celemony Software

**Celemony Software GmbH** on saksalainen ohjelmistoja valmistama yritys, joka on erikoistunut digitaalisen äänen muokkausohjelmien tuottamiseen. Yhtiön tunnetuin ohjelma on Melodyne, joka on suosittu äänenkorkeuden muokkaustyökalu. Se on samankaltainen kuin Auto-Tune.  

Celemonyn perustivat lokakuussa 2000 Peter Neubäcker, Hildegard Sourgens ja Carsten Gehle. Yrityksen kotipaikka on Münchenissä, Saksassa. 

Vuonna 2009 Melodyne voitti MIPA-palkinnon innovatiivisimmasta tuotteesta. Vuonna 2011 Celemony julkaisi Capstanin, äänen korjausohjelmiston, jolla voi poistaa huojuntaa digitaalisista äänityksistä. 

Lokakuussa 2011 Celemony ja PreSonus esittelivät Audio Random Access (ARA) -rajapinnan. VST- ja AU- plugineihin verrattuna ARA mahdollistaa syvemmän tiedonvaihdon audiosekvenssiohjelmiston ja ARA-rajapintaa käyttävän pluginin välillä.  

## Melodyne

Kolme vuotta ennen Celemonyn perustamista Peter Neubäcker työskenteli ääniin liittyvässä tutkimuksessa, joka toimi perustana Melodyne-ohjelmistolle.  

Melodynesta on tullut työkalu, jota suuri määrä musiikin tuottajia käyttää ympäri maailmaa virittääkseen ja muokatakseen audiosignaaleja, tyypillisesti laulua. 

Vireenkorjauksen lisäksi Melodyne sisältää toimintoja äänen venyttämiseen ja melodioiden uudelleenrakentamiseen. Sen avulla voidaan myös luoda taustalauluja olemassa olevasta päälaulusta.   

Tammikuusta 2016 lähtien nykyinen viimeinen versio on Melodyne 4.  

### Direct Note Access

Direct Note Access (DNA) mahdollistaa sointujen ja polyfonisten äänien sisältämien nuottien riippumattoman käsittelyn.  

## Katso myös

* Auto-Tune, samankaltainen tuote 

## Lähteet

## Aiheesta muualla
* Celemony Softwaren virallinen kotisivu 
* Melodynen keksijä Peter Neubäckerin haastattelu
Anusuiya Uikey

**Anusuiya Uikey** (s. 10. huhtikuuta 1957) on intialainen poliitikko, joka toimii Manipurin osavaltion kuvernöörinä vuodesta 2023. Aikaisemmin hän oli Chhattisgarhin kuvernööri vuosina 2019–2023. Hän aloitti poliittisen uransa kongressipuolueen jäsenenä. Hänet äänestettiin vuonna 1985 Chhattisgarhin lainsäätäjäksi ja valittiin kolme vuotta myöhemmin osavaltiohallituksen ministeriksi. Intian kansanpuolueeseen hän siirtyi 1990-luvulla. 

Uikey on taustaltaan adivasi, mikä tekee hänestä Chhattisgarhin ensimmäisen alkuperäisväestöön kuuluneen kuvernöörin. Hän oli myös ensimmäinen virassa kokoaikaisesti toiminut nainen, koska hänen edeltäjänsä Anandiben Patel toimi virassa väliaikaisesti ollessaan samalla Madhya Pradeshin kuvernööri. Vuosina 2006–2012 hän toimi kansanpuolueen edustajana Rajya Sabhassa.

Chhattisgarhin kuvernöörinä Uikey pyrki auttamaan radikaalimaolaisia naxaliitteja palaamaan osaksi yhteiskuntaa. Useat antautuneet kapinalliset liittyivät naxaliitteja vastaan toimiviin Dantewada-joukkoihin. Uikey lupasi tukea antautuvia naxaliitteja ja tuoda heidän asiansa sisäministeriölle. 

## Lähteet
Liberian kansalliskirjasto

**Liberian kansalliskirjasto** tai virallisesti **Liberian kansallinen julkinen kirjasto** () on  Liberian pääkaupunkiin Monroviaan suunniteltu, joidenkin lähteiden mukaan jo olemassa oleva kansalliskirjasto. Se on osa Liberian kansallisarkistoa vastaavan viraston (, lyhennys CNDRA) hanketta maan kirjastolaitoksen kehittämiseksi.

Vuonna 2013 kansalliskirjaston kokoelmien laajuudeksi raportoitiin 15&nbsp;000 kirjaa.

Liberian aikuisväestöstä (yli 15-vuotiaat) lukutaitoisia oli YK:n kehitysohjelma UNEPin mukaan 42,9 prosenttia (vuotta 2016 edeltäneen vuosikymmenen aikana).

## Lähteet
Uimahypyt kesäolympialaisissa 2020 – miesten 3 m ponnahduslaudan yksilökilpailu

**Uimahyppyjen miesten 3 m ponnahduslaudan yksilökilpailu [[Kesäolympialaiset 2020|Tokion olympialaisissa 2020]]** kilpaillaan 2.–3. elokuuta 2021 Olympic Aquatics Centressä. Kilpailuun osallistuu vähintään 18 urheilijaa.

## Karsinnat
Kilpailuun pääsee vähintään 18 urheilijaa. MM-kilpailuista 2019 pääsee 12 urheilijaa olympialaisiin. Viisi hyppääjää valitaan alueellisten mestaruuskilpailujen kautta siten, että viidelle alueelle on jaettu jokaiselle yksi paikka. Vuoden 2021 uimahyppyjen FINA World Cupin kautta pääsee korkeintaan 18 urheilijaa. Näiden lisäksi käyttämättömien maapaikkojen perusteella voi päästä mukaan urheilijoita. Yhdestä maasta voi kilpailuun osallistua korkeintaan kaksi urheilijaa.

### Paikan varmistaneet urheilijat

## Kilpailu

## Lähteet
Bilaspurin naiset

**Bilaspurin naiset** (*Mrityudand*) on vuonna 1997 ensi-iltansa saanut intialainen hindinkielinen draamaelokuva, jonka ohjasi Prakash Jha. Keskeisiä rooleja näyttelivät muun muassa Madhuri Dixit, Shabana Azmi, Shilpa Shirodkar, Ayub Khan ja Om Puri. Elokuva on esitetty Suomen televisiossa Ylen kanavilla.

## Näyttelijät

## Soundtrack
#”Keh Do Ek Bar Sajana Itna Kyu Pyar Sajna” – Udit Narayan, Alka Yagnik
#”Raat Maheke To Yun Bhi Hota Hai Chand” – Sadhana Sargam, Hariharan
#”Itani Hai Mori Kahani Ke Raja Mai To Ho Gayi Tori Diwani” – Sadhana Sargam
#”Kab Se Main Hun Khadi Beech Dhare, Dur Nadiya Ke” – Sadhana Sargam
#”Tum Bin Man Ki Bat Adhuri, Din Hai Adhure” – Kumar Sanu, Sadhana Sargam

## Lähteet

## Aiheesta muualla
* 
* 
*
Uimahypyt kesäolympialaisissa 2020 – miesten 3 m ponnahduslaudan parikilpailu

**Miesten 3 m ponnahduslaudan parikilpailu [[Kesäolympialaiset 2020|Tokion olympialaisissa 2020]]** kilpaillaan 28. heinäkuuta 2021 Olympic Aquatics Centressä. Kilpailuun osallistuu kahdeksan paria.

## Karsinnat
Kilpailuun pääsee kahdeksan paria. Isäntämaa Japanille myönnetään yksi kiintiöpaikka. MM-kilpailuista 2019 pääsee kolme paria olympialaisiin. Vuoden 2021 uimahyppyjen FINA World Cupin kautta valitaan neljä paria. Yhdestä maasta voi kilpailuun osallistua korkeintaan yksi pari.

### Paikan varmistaneet urheilijat

## Kilpailu

## Lähteet
Claudia Emmanuela Santoso

**Claudia Emmanuela Santoso** (s. 27. lokakuuta 2000 Cirebon) on indonesialainen laulaja. Vuonna 2019 hän voitti *The Voice of Germany* -laulukilpailun yhdeksännen kauden. Hän muutti Saksaan vuonna 2018. 

Ennen *The Voice of Germany* -ohjelmaa Santoso oli osallistunut lasten laulukilpailuun kotimaassaan Indonesiassa. 

Santoson ensimmäinen single ″Goodbye″ julkaistiin 10. marraskuuta 2019. 

## Diskografia
### Singlet
* ″Goodbye″ (2019) 

## Lähteet
Whig

**Whig** tarkoittaa seuraavia asioita:

* Whigit, puolue Britanniassa vuosina 1688–1859
* Amerikan whigit, Amerikan vallankumouksen käynnistäjät 1700-luvulla
* Whig-puolue, puolue Yhdysvalloissa 1834–1856
*Whig-puolue, puolue  Liberiassa 1869–1980
* Whig-puolue, 2014 Britanniassa perustettu puolue 
* Whig-historia, brittiläistä historiankirjoitusta 1800-luvulla hallinnut suuntaus
Ruotsin kielineuvosto

**Ruotsin kielineuvosto** (ruot. *Språkrådet*) on Ruotsin kielenhuollosta vastaavan viranomaisen osasto. Se toimii *Institutet för språk och folkminnen* -instituutin alaisuudessa, joka puolestaan toimii Ruotsin kulttuuriministeriön alaisuudessa. Kielineuvoston toimintaan kuuluu myös Ruotsin kielipolitiikka. 

Kielineuvosto keskittyy pääosin ruotsin kieleen, mutta valvoo myös Ruotsin virallisiin vähemmistökieliin (mm. suomi) sovellettavan kielilain noudattamista ja jakaa aiheeseen liittyvää tietoa.  

Osaston johtajana toimii Harriet Kowalski. 

## Historia
Kielineuvosto aloitti toimintansa nykyisessä muodossaan vuonna 2006. Tuolloin ruotsin kielihuollosta vastaava virasto, Ruotsinsuomalainen kielilautakunta ja selkokielisyydestä vastaava viranomainen yhdistyivät nykyiseksi kielineuvostoksi. 

Kielenhuollosta ja kielen normeista vastasi alkujaan 1944 perustettu *Nämnden för svensk språkvård*. Vuonna 1972 siitä tuli Ruotsin virallinen kielenhuollon viranomainen. 

## Toiminta
Kielineuvoston vastuulle kuuluu *Svenska skrivregler* -kirjan julkaiseminen, joka toimii oppaana kielenhuoltoon liittyvissä asioissa. Kirjasta on tarkoitus saada lyhennetty ja selkokielinen versio vuonna 2020-luvun alussa ja näin parantaa sen saatavuutta. 

Yhteistyössä Kuninkaallisen teknillisen korkeakoulun kanssa Kielineuvosto ylläpitää maahanmuuttajille tarkoitettua verkkosivua *[http://lexin.nada.kth.se/lexin/# Lexin]*, josta löytyy mm. sanastoja 15 vähemmistökielellä.    

Kielineuvosto julkaiseen myös vuosittain listan uudissanoja, joita ei ole virallisesti hyväksytty osaksi ruotsin kielen sanastoa, mutta ovat tulleet yleiseen käyttöön. Listasta nousee aina säännöllisesti kohu, kun se nostaa esille sellaisia sanoja, jotka herättävät vahvoja tunteita. 

## Lähteet
Työkieli

**Työkielellä** tarkoitetaan jossain tietyssä työympäristössä käytettävää kieltä. Se voi olla joko virallinen tai epävirallinen.

Työkielen käsite liittyy vahvasti lingua francaan, mutta siitä erotuksena työkieli rajoittuu nimensä mukaisesti työympäristöön. 

## Esimerkkejä maailmalta
Itä-Timorin perustuslain mukaan englanti ja indonesia ovat valtion työkieliä virallisten kielten rinnalla siviiliasioissa.

Yleensä kansainväliset järjestöt ovat määritelleet itselleen tietyt työkielet: FIFA:n viralliset työkielet ovat englanti, ranska, saksa ja espanja. ASEA:n virallinen työkieli on englanti, jolla on virallinen asema vain Singaporessa ja Filippiineillä.

## Lähteet
East End (täsmennyssivu)

**East End** ja **Eastend** voivat viitata seuraaviin:

## Paikkakunnat
### Australia
* East End (Adelaide)
* East End (Queensland)

### Kanada
* EastEnd (Saskatchewan)
* East End of Rundle), vuori Albertassa

### Uusi-Seelanti
* East End (Uusi-Seelanti)

### Sierra Leone
* East End Freetownissa

### Britannia
; Englanti
* East End, Itä-Lontoon historiallinen ydin
* East End (Buckinghamshire)
* East End (Hampshire)
* East End (Suffolk)
* East End (Oxfordshire, North Leigh)]] kunta
* Lower Don Valley), myös East End of Sheffield

; Skotlanti
* East End (Glasgow)

;Merentakaiset alueet
* East End (Anguilla)
* East End (Caymansaaret)

### Yhdysvallat
* East End (Arkansas)
* East End (Arizona), vuori McDowellin vuoristossa
* East End (Waterbury), Connecticut
* East End (Long Island), Suffolk County, New York
* East End (Cincinnati), Ohio
* East End (Pittsburgh), Pennsylvania 
* East End (Houston), Texas
* East End (Virginia), Westmoreland 
* East End (Newport News, Virginia)
* East End (Richmond, Virginia)
* East End (Saint Croix), Yhdysvaltojen Neitsytsaaret
* East End (Saint John, Yhdysvaltojen Neitsytsaaret)
* East End (Saint Thomas, Yhdysvaltojen Neitsytsaaret)
Beklometasonidipropionaatti

**Beklometasonidipropionaatti** (C28H37ClO7) eli usein vain **beklometasoni** on kortikosteroidijohdannaisiin kuuluva orgaaninen yhdiste. Yhdistettä käytetään lääketieteessä  astman ja allergisen nuhan hoitoon. Beklometasonidipropionaatti kuuluu WHO:n laatimaan tärkeimpien lääkeaineiden luetteloon.

## Ominaisuudet ja käyttö
Huoneenlämpötilassa beklometasonidipropionaatti on kiteistä ainetta. joka on väriltään valkeahkoa. Aine liukenee vähäisessä määrin veteen ja hyvin etanoliin, asetoniin ja kloroformiin. Yhdiste on optisesti aktiivista ja sen kiertokyky dioksaaniliuoksessa on +98. Beklometasonidipropionaatti on aihiolääke ja se muuttuu ihmisen kudoksissa, muun muassa keuhkoissa, beklometasoni-17-propionaatiksi, joka on varsinainen aktiivinen lääkeaine. Tämä aineenvaihduntatuote on glukokortikoidi ja sitoutuu glukokortikoidireseptoreihin. Beklometasonidopropionaatti vähentää tulehdusta välittävien välitysaineiden tuotantoa ja vähentää siten tulehdusta ja helpottaa astman oireita. Beklometasonidipropionaattia annostellaan hengitettävänä valmisteena tai nenäsuihkeena..

## Haittavaikutukset
Beklometasonidipropionaattiaerosolin haittavaikutuksia voivat olla käheä ääni, lisääntynyt *[[Candida]]*-infektion riski, osteoporoosi ja lapsilla luiden kasvun hidastuminen.

## Lähteet
Nimba

**Nimba** on yksi Liberian viidestätoista piirikunnasta. Se sijaitsee maan keskiosissa ja rajoittuu pohjoisessa Guineaan ja idässä Norsunluurannikkoon. Nimban pinta-ala on 11&nbsp;551 neliökilometriä. Vuoden 2008 väestönlaskennassa piirikunnan väkiluvuksi saatiin  462&nbsp;026 (313,854050 (1984)).

Piirikunnan pääkaupunki on piirikunnan pohjoisosassa sijaitseva Sanniquellie, jonka väkiluku oli 11&nbsp;854 (VL 2008). Piirikunnan väkirikkain kaupunki on kuitenkin Guinean rajalla sijaitseva, kauppapaikkana tunnettu Ganta runsaalla 40&nbsp;000 asukkaallaan. 

Nimba on Liberian vauraimpia piirikuntia. Maaperässä on esimerkiksi kaivosteollisuutta kiinnostavia rikkauksia rautamalmia, kultaa, timantteja ja alueen metsistä saa puutavaraa. 1950-luvulla alueen rautamalmin jalostamiseksi perustettiin liberialais-amerikkalais-ruotsalainen LAMCO (Liberian-American Swedish Mining Company). Malmikuljetuksia varten rakennettiin noin 360 kilometriä pitkä rautatie, joka johti lounaaseen, Atlantin rannikolle Buchananin satamakaupunkiin Grand Bassan piirikunnassa.
 
Yhteys ruotsalaisiin on säilynyt myöhemminkin, vaikka LAMCO:n jälkeen rautakaivoksen toiminta on siirtynyt uusille omistajille. Vuonna 2018 alueen rautakaivoksissa toimii muun muassa teräsjätti ArcelorMittal. 

Tohtori Nya Kwiawon Taryorin mukaan Nimba on johdos sanoista "Nenbaa ton", mikä tarkoittaa liukasta vuorta, jossa kauniit nuoret neidot liukastuvat ja kaatuvat. Nimban piirikunnan lipun raitojen värit kuvaavat jaloutta, puhtautta ja uskollisuutta.

## Lähteet

## Aiheesta muualla
Sirkka Kelopuro

**Sirkka Kelopuro** (s. 1955) on suomalainen harmonikansoittaja ja harmonikkapedagogi. Hän opiskeli Helsingissä harmonikansoittoa Lasse Pihlajamaan opistossa 1965–1972 ja Martti Parantaisen johdolla 1972–1974. Hän on toiminut muusikkona yksin ja eri kokoonpanoissa, esimerkiksi harmonikkaduossa Herkkutytöt Merja Ikkelän kanssa. 
## Kilpailut
Sirkka Kelopuro voitti aikuisten harmonikansoiton Suomen mestaruuden 1973. Hänen muita kilpailusaavutuksiaan ovat: 
* kolmas palkinto Suomen harmonikkamestaruuskilpailuissa 1972 sarjassa alle 18-vuotiaat
* toinen palkinto Pohjoismaisissa harmonikkakilpailuissa 1972 sarjassa alle 18-vuotiaat
* toinen palkinto nuorten harmonikansoiton Coupe Mondiale -kilpailuissa 1973 
* toinen palkinto Pohjoismaisissa harmonikkakilpailuissa 1973
* toinen palkinto Pohjoismaisissa harmonikkakilpailuissa 1974
## Koulutus ja ura pedagogina
Kelopuro kirjoitti ylioppilaaksi Lauttasaaren yhteiskoulusta 1974. Hän opiskeli Hugo Nothin harmonikkaluokalla 1977–1981 Saksassa Trossingenin Musiikkikorkeakoulussa, josta valmistui harmonikansoiton opettajaksi 1981. Hän suoritti Sibelius-Akatemiassa harmonikan A-tutkinnon 1984.
 
Kelopuro on toiminut harmonikansoiton opettajana ja lehtorina 1981–2010 Helsingin Konservatoriossa ja Helsingin ammattikorkeakoulu Stadiassa, sekä harmonikansoiton opettajana Vantaan musiikkiopistossa 2013–2017.
 
Sirkka Kelopuro toimi Harmonikansoiton opettajat ry:n puheenjohtajana vuosina 1982–1986. 
## Nuottijulkaisut
* Harmonikkasirkus (Suomen Harmonikkainstituutti 1994) 
* Harmonikkasirkus matkustaa (Suomen Harmonikkainstituutti 1997) 
* Hei tonttu-ukot – Hej tomtegubbar (Kelos Tuotanto 2008) 

## Äänitteet
* CD Flora´s game (KLSCD1 2008) 
* CD Hommage à Lasse Pihlajamaa (KLSCD3 2012) 
* CD Accordion Baroque Classical (KLSCD4 2016)

## Lähteet

*
*
*  
*

## Aiheesta muualla
* Sirkka Kelopuron kotisivut
Melonta kesäolympialaisissa 2020 – miesten koskimelonnan kanadalaisyksikkö

**Miesten koskimelonnan kanadalaisyksikkö [[Kesäolympialaiset 2020|Tokion kesäolympialaisissa 2020]]** kilpaillaan 25. – 26. heinäkuuta 2020 Kasai Canoe Slalom Centressä. Kilpailuun osallistuu 17 urheilijaa.

## Karsinnat
Olympialaisiin pääsee 17 urheilijaa. Näistä 11 valitaan vuoden 2019 MM-kilpailujen perustella. Viisi paikkaa on jaossa alueellisissa mestaruuskilpailuissa siten, että jokainen viidestä alueesta saa yhden paikan. Näiden lisäksi isäntämaa Japanille myönnetään yksi kiintiöpaikka. Kaikki paikat ovat maakohtaisia paikkoja eikä niitä ole sidottu sen saavuttaneeseen urheilijaan. Yhdestä maasta saa osallistua korkeintaan yksi urheilija.

### Paikan varmistaneet maat

## Kilpailu

## Lähteet
Lemin musiikkijuhlat

**Lemin musiikkijuhlat** on vuodesta 1983 saakka toiminut klassisen musiikin festivaali, jonka ohjelmiston pääpaino on laulumusiikissa. Festivaali järjestetään perinteisesti heinäkuun viimeisellä viikolla.  Juhlilla esiintyy vuosittain meritoituneita taiteilijoita. 

Lemin musiikkijuhlien taiteellisina johtajina ovat toimineet muun muassa Tuulikki Närhinsalo, Niina Keitel, Päivi Loponen-Kyrönseppä, Martti Rousi, Paavali Jumppanen ja Mi-kyung Lee.  Kesästä 2020 kesään 2022 juhlien taiteellisena johtajana toimi oopperalaulaja Erik Rousi.  Jussi Vänttinen aloittaa festivaalin taiteellisena johtajana kesällä 2023.  Lemin musiikkijuhlien toiminnanjohtajana toimi vuoteen 2022 Jonna Imeläinen.  Häntä seurasi tehtävässä vuodesta 2023 alkaen Karoliina Junno-Huikari. 

## Lähteet
Uudenmaan Yrittäjät – Nylands Företagare

Uudenmaan Yrittäjät on pääkaupunkiseutua ympäröivän Uudenmaan pienten ja keskisuurten yritysten ja niiden yrittäjien edunvalvoja ja verkostoitumisfoorumi. Siihen kuuluu noin 7500 yrittäjäjäsentä 27 paikallisyhdistyksen kautta. Uudenmaan Yrittäjät on Suomen Yrittäjien toiseksi suurin aluejärjestö.

Uudenmaan Yrittäjien puheenjohtajana toimii Mikko Ahtiainen ja aluejohtajana Petri Ovaska. Uudenmaan Yrittäjien toimisto sijaitsee Järvenpäässä.

Uudenmaan Yrittäjät on perustettu 25.10.1938. 

## Aiheesta muualla
* Uudenmaan Yrittäjien kotisivut
Nefertitin rintakuva

**Nefertitin rintakuva** on Egyptin muinaista kuningatarta Nefertitiä esittävä veistos. Sen veisti noin vuonna 1340 eaa. kuninkaallinen kuvanveistäjä Thutmose. Veistosta arvostetaan sen kauneuden johdosta, ja sitä on kutsuttu yhdeksi tunnetuimmista muinaisaikojen taideteoksista. Sitä säilytetään Berliinin egyptiläisessä museossa.

Nefertitin rintakuva noudattaa klassista egyptiläistä tyyliä. Veistos on 50 senttimetriä korkea. Se on tehty kalkkikivestä, joka on päällystetty stukkokerroksin. Toinen silmä on kvartsia ja mustaa vahaa, mutta toisessa silmässä ei ole upotuskoristelua.

Stukkon alla olevan kalkkikiviveistoksen kuva kuningattaresta on hiukan erilainen kuin pintakerroksen antama kuva, sillä se paljastaa ihoryppyjä, vähemmän erottuvat poskiluut ja muhkuran nenässä.

Rintakuvan löysi Ludwig Borchardtin johtama saksalainen arkeologiryhmä vuonna 1912 Keski-Egyptistä Tell el-Amarnan kylän läheisyydessä sijaitsevasta kuvanveistäjä Thutmosen työpajasta. Veistos tunnistettiin Nefertitiksi sinisen kruunun vuoksi, joka Nefertitiin yhdistetään.

Veistoksen löytöpaikassa oli paljon muidenkin veistosten kappaleita. Sen vuoksi on ehdotettu, että rintakuva oli tarkoitettu virallisten muotokuvien malliksi tai osoitukseksi kuvanveistäjän taidoista. Thutmose ei jostain syystä ottanut veistosta mukaansa kun hän joutui siirtymään Thebaan faarao Akhenatenin kuoleman jälkeen.

Egyptin hallituksen kanssa tekemänsä sopimuksen johdosta Borchardt sai pitää veistoksen, oletetusti koska hän esitti siitä viranomaisille heikkolaatuisen kuvan sekä väitti sen olevan kipsiä ja esittävän alempiarvoista prinsessaa.

Veistos vietiin Egyptistä Saksaan Berliiniin. Sitä ei heti asetettu näytteille, sillä Borchardt pelkäsi egyptiläisten alkavan vaatia sitä takaisin. Veistos asetettiin lopulta vuonna 1924 näytteille Berliiniin egyptiläiseen museoon, ja siitä tuli sen jälkeen maailmankuulu. Egypti alkoi heti vaatia sen palauttamista Egyptiin, mutta veistos on edelleen Berliinissä. Esimerkiksi tunnettu egyptologi Zahi Hawass on vaatinut voimakkaasti sen palauttamista. Egypti esitti vuonna 2011 Saksalle virallisen palauttamisvaatimuksen. Egyptin mukaan veistos vietiin maasta vuonna 1912 väärennetyillä asiakirjoilla.

Sveitsiläinen taidehistorioitsija Henri Stierlin on väittänyt veistosta väärennetyksi ja esittänyt, että se olisi tehty vuonna 1912 mutta että sitä ei alkujaan olisi ollut tarkoitettu väärennökseksi. Stierlinin mukaan egyptologi Borchardt olisi tehnyt sen esitelläkseen siinä egyptiläisiä koruja, mutta kun arvovaltaiset vieraat olivat ihastelleet sitä aitona, Borchardt ei olisi halunnut nolata heitä. Berliinin egyptiläisen museon johtaja Dietrich Wildung on kuitenkin torjunut väitteen.

## Lähteet

## Aiheesta muualla
Amalia Eriksson

**Amalia Eriksson** (o.s. *Lundström*; 18. marraskuuta 1824 Jönköping – 25. tammikuuta 1923 Gränna) oli ruotsalainen yrittäjä. Hänen yrityksessään valmistettiin hänen kehittämäänsä polkagris-makeisia. 

## Elämä

### Tausta
Amalia Eriksson oli jönköpingläisen kengitysseppä Jonas Lundströmin ja Katarina Hagen Andersdotterin tytär. Amalian vanhemmat ja sisarukset kuolivat koleraepidemiassa tämän ollessa kymmenvuotias.

Ollessaan 31-vuotias hän työskenteli piikana ja muutti palvelusperheensä mukana Grännaan. Kaksi vuotta myöhemmin hän meni naimisiin räätäli Anders Eriksonin kanssa. Mies menehtyi kuitenkin jo 1858, vain viikko parin tyttären syntymän jälkeen.

### Polkagris-makeisten valmistus
Vielä 1800-luvun puolivälissä naisten oikeutta harjoittaa liiketoimintaa rajoitettiin. Naiset saattoivat tietyissä olosuhteissa saada poikkeusluvan yrittäjänä toimimiseen. Näin Amalia Eriksson sai vuonna 1859 aviomiehensä kuoleman jälkeen Grännan maistraatilta luvan sokerileipomon pitämiseen sekä makeisten valmistukseen.

Eriksson lanseerasi polkagris-makeisen vuonna 1859 ja hän oli niiden ensimmäinen valmistaja. Aluksi makeiset valmistettiin vanhassa tullirakennuksessa Grännan eteläpuolella. Valmistus kehittyi ja menestyksen myötä Amalia Erikssonia seurasi myös muita polkagris-makeisia valmistavia yrittäjiä. Vanha tullirakennus, jossa makeiset alussa valmistettiin, sijaitsee yhä samalla paikalla ja on toiminut hotellina vuodesta 2003.

### Kuolema ja tuotannon jatkuminen
Amalia Erikssonin kuoltua vuonna 1923 jatkoi hänen tyttärensä Ida liiketoimintaa. Myös Ida johti polkagris-makeisia valmistavaa yritystä kuolemaansa asti, vuoteen 1945.

Amalia Eriksson on haudattu Grännan hautausmaalle. Samassa haudassa lepää hänen tyttärensä Ida.

## Lähteet

## Aiheesta muualla
* Historien om Amalia Eriksson på Hotel Amalias Hus webbplats
Ælle

**Ælle** (myös **Aelle**, **Aella** tai **Aelli**) oli anglosaksinen hallitsija, jonka katsotaan perustaneen eteläsaksien kuningaskunnan eli Sussexin kuningaskunnan. Ællen kerrotaan rantautuneen Englantiin lähellä Selsey Billiä nykyisessä Länsi-Sussexissa vuonna 477. Hän alkoi heti sotia brittejä vastaan, ja vuonna 491 Ælle ja hänen poikansa Cissa teurastivat kokonaisen brittien varuskunnan roomalaisten perustamassa Anderidan linnoituksessa.

Ællen myöhemmistä vaiheista ei ole tarkempaa tietoa, mutta 700-luvun historioitsija Beda kirjoitti, että Ælle oli ensimmäinen kuningas, joka tunnustettiin kaikkien Humberjoen eteläpuolisten Englannin kansojen kuninkaaksi. Myös Anglosaksien kronikka kutsuu Ællea ensimmäiseksi *[[bretwalda]]ksi* eli Britannian hallitsijaksi.

## Lähteet
Galandou Diouf

**Galandou (Ngalandou) Diouf** (14. syyskuuta 1875 Saint-Louis – 6. elokuuta 1941 Cannes tai Rufisque) oli senegalilainen poliitikko.

Dioufin isä oli kauppias ja äiti wolofpäällikön tytär. Dioufin suku oli liittoutunut ranskalaisen siirtomaavallan kanssa ja hänen isänsä sai surmansa Mamadu Laminen piirittäessä Bakelia vuonna 1885. Diouf kävi katolisen koulun, mutta piti itseään muslimina.

Diouf työskenteli postivirkailijana, opettajana, kirjanpitäjänä ja maanviljelijänä. Hänestä tuli kreolipoliitikko François Carpotin tärkein avustaja ja Senegalin neljän kaupunkikunnan afrikkalaisväestön puolestapuhuja. Diouf valittiin vuonna 1908 Rufisquen edustajana Ranskan Länsi-Afrikan suureen neuvostoon. Blaise Diagne pääsi hänen tuellaan Ranskan kansalliskokouksen edustajaksi vuonna 1914.

Diouf osallistui vapaaehtoisena ensimmäiseen maailmansotaan, jossa hänet palkittiin kunnialegioonan jäsenyydellä. Hän käytti asemaansa hyväkseen ryhtyessään kilpailemaan Diagnen kanssa vuoden 1928 kansalliskokousvaaleissa. Diouf esiintyi afrikkalaisväestön edustajana, mutta hävisi vaalit laajasta kannatuksestaan huolimatta. 1930-luvun vaihteen lamavuosina Diouf liittoutui muridiveljeskuntaan kuuluneen Anta Mbackén kanssa. Viranomaiset ryhtyivät vainoamaan Dioufin kannattajia ja hän joutui myymään omaisuutensa selviytyäkseen vararikosta.

Blaise Diagnen kuoltua vuonna 1934 Diouf voitti ylimääräiset kansalliskokousvaalit, joissa hänen kilpailijanaan oli entinen liittolainen Lamine Guèye. Diouf uusi paikkansa vuonna 1936. Ranskan kansalliskokouksessa hän edusti puolueetonta vasemmistoa. Diouf hyökkäsi rohkeasti kolonialismia vastaan ja puolusti afrikkalaisten ja sotaveteraanien oikeuksia. Hän menetti vaikutusvaltansa kolmannen tasavallan kaaduttua, mutta oli sitä ennen raivannut tietä Lamine Guèyen toisen maailmansodan jälkeisille saavutuksille.

## Lähteet
Vjorduga

**Vjorduga** () on Luoteis-Venäjän Leningradin alueella ja Pihkovan alueella virtaava pieni joki, joka yhtyy Pljussajokeen.

## Joen kulku
Joki alkaa pienestä Zaverdužjen järvestä Bolotovon kylän () lähettyviltä Pljussan valuma-alueen kaakkoisosan pohjoisosassa. Se virtaa kohti lounasta kunnes se 26 kilometrin jälkeen yhtyy Utimissa () Pljussaan noin 183 kilometriä yläjuoksulle sen joensuusta. Joen kulkua on parannettu kaivamalla sen mutkia suoraksi lähes koko joen pituudelta.

Joen nimen etymologiassa sen alkuperä on , joka tarkoittaa puroa tai lähdettä.

## Valuma-alue ja sivujoet
Vjordugan valuma-alue on 539 neliökilometriä ja sillä on kolme merkittävää sivujokea, jotka on esitelty alla olevassa taulukossa:
})												
! pituus(km)												
! valuma-alue(km²)												
! lähde												
|-												
| 22 || Tšornaja || Чëрная || 36 || 189	|| 1
|-
| 25 || Lubet || Лубеть	 || 23 || 110 || 1
|-
| 30 || Kerebežka || Керебежка || 14 || || 1
|-
|}
Lähde: 1 = 

Valuma-alueella sijaitsee joitakin muitakin järviä, kuten esimerkiksi Peljuga (noin 100 ha), Gornešenskoje (120 ha) ja Lebevoje (50 ha).

## Vesistösuhteita
Vjorduga on Pljussan sivujoki ja se kuuluu vuorostaan Narvanjoen alueeseen Narvanjoen vesistössä. Narvanjoki laskee Narvanlahdessa Suomenlahteen . Vjordugan vesistörekisterinumero on 01030000412102000026956.

## Huomautuksia

## Lähteet
Tyhjä tulo

**Tyhjä tulo** tarkoittaa matematiikassa tuloa, jossa ei ole yhtään tekijää, toisin sanoen tyhjän joukon alkioiden tuloa.  Sen arvo on 1 eli kertolaskun neutraalialkio..  Tyhjiksi tuloiksi voidaan ymmärtää esimerkiksi nollas potenssi a^0 = 1 ja nollan kertoma 0! = 1.

Tyhjä tulo on hyödyllinen käsite, koska sen avulla moniin tuloksiin ei tarvita poikkeuksia nollan kohdalle. Esimerkiksi tulos, että n alkiota voidaan järjestää jonoksi n! eri tavalla, pätee nyt myös tapauksessa n=0: tyhjän joukon voi järjestää tasan yhdellä tavalla, nimittäin tyhjäksi jonoksi.  Näin määritellen myös rekursiokaava n! = n \cdot (n-1)! pätee kaikilla positiivisilla kokonaisluvuilla n. Toinen esimerkki on aritmetiikan peruslause, jonka mukaan jokaisella positiivisella kokonaisluvulla on olemassa yksikäsitteinen esitys alkulukujen tulona; luvulla 1 tämä esitys on tyhjä tulo. Kolmas esimerkki on, että potenssien kertolaskusääntö a^m a^n = a^{m+n} toimii myös tapauksessa n=0, kun määritellään, että a^0 = 1.

Tyhjä tulo on analoginen tyhjän summan kanssa, jonka arvo on nolla eli yhteenlaskun neutraalialkio. Muita samantapaisia käsitteitä ovat joukko-opissa tyhjä unioni ja tyhjä karteesinen tulo sekä logiikassa tyhjä disjunktio ja tyhjä konjunktio.  Monoidissa voidaan määritellä yleisesti, että tyhjän tulon arvo on kyseisen monoidin neutraalialkio.

## Lähteet